‏31 יולי 2017

‏ח' אב תשע"ז

**בקשה לקבלת הצעות מחיר**

**למתן שירותי יעוץ רפואי בחברה לשירותי איכות הסביבה בע"מ**

1. **כללי**

החברה לשירותי איכות הסביבה בע"מ ("**החברה**") מעוניינת להתקשר עם רופא מומחה לרפואה תעסוקתית או עם גוף המספק שירותי רפואה תעסוקתית באמצעות רופאים מומחים ברפואה תעסוקתית,עבור אספקת שירותי יעוץ ברפואה תעסוקתית לחברה ועבדיה.

מובהר כי הודעה זו הינה בקשה לקבלת הצעות מחיר, אולם נוכח אופי השירותים המבוקשים, החברה אינה מתחייבת לקבל את ההצעה הזולה ביותר, והיא תהיה חופשיה לנהל משא ומתן עם המציעים ו/או עם חלק מהם על פי שיקול דעתה המוחלט.

למען הסר ספק מובהר כי **על בקשה זו לא יחולו דיני המכרזים**.

1. **פרטי ההתקשרות**

השירותים שיידרשו מהספק (להלן: "**שירותי הרפואה**"):

* 1. מתן ליווי ו/או ייעוץ לחברה ולעובדיה בנושאים שונים בתחום הרפואה ו/או הרפואה התעסוקתית. בדיקות ופגישות ייעוץ ייערכו באתר החברה בנאות חובב, במרפאת הספק או במשרדי החברה בתל-אביב בהתאם לצרכי החברה ולפי שיקול דעתה ועל פי הוראותיה.
  2. מתן הפניות למוסד לביטוח לאומי או לקרן הפנסיה בעת הצורך.
  3. הכנת דו"חות, חוות דעת ומסמכים אחרים כנדרש מעת לעת בקשר עם בדיקות וניטורים סביבתיים הנערכים אצל החברה.
  4. קיום פגישות עם גורמי חוץ שונים וביניהם מפקח עבודה אזורי, נציגי משרדי הממשלה, נציגים של המוסד לביטוח לאומי (בין היתר, בעניין שמירת הריון או תאונות עבודה), והיועצים המשפטיים של החברה כמו במקרים בהם יידרש ייצוג רפואי, לרבות מול ביטוח לאומי, קרנות פנסיה ומוסדות שיפוטיים ומעין שיפוטיים.
  5. עיון באישורים רפואיים לרבות מטעם רופאים תעסוקתיים, הנחיית החברה להתאמות הנדרשות בעבודה ומתן המלצות ביחס לעובדים בעלי הגבלות רפואיות.
  6. שיתוף פעולה, ככל שיידרש, עם "שירות רפואי מוסמך" בהתאם לתקנות הבטיחות בעבודה כגון: גיהות תעסוקתית ובריאות העובדים ברעש וכו', לצורך קבלת והעברת מידע ככל שיידרש, לרבות בקשר עם בדיקות אודיומטריות שיבוצעו על ידי רופא מורשה בשירות רפואי מוסמך. **מובהר כי הספק שייבחר לא ידרש לבצע בדיקות אודיומטריות ו/או לספק פנקסי בריאות.**
  7. הנפקת חוות דעת לחברה ולעובדיה, ולרבות גורמים שונים וביניהם המוסד לביטוח לאומי, קרנות פנסיה ומוסדות שיפוטיים ומעין שיפוטיים אם ידרשו לכך.

1. **היקף השירותים ואופן אספקתם** 
   1. הספק יידרש לספק את שירותי הרפואה לעובדי החברה, שמספרם כיום הינו כ-150 עובדים, בהתאם לצורך ולדרישת החברה.
   2. השירותים יסופקו במרפאת הספק, במפעל החברה, במשרדיה או מחוצה לו ככל שיידרש על פי שיקול דעתה הבלעדי של החברה ובתאום מראש עם הספק.
   3. הספק יידרש להיות זמין לצורך מתן השירותים לחברה באופן רציף בימים ראשון עד שישי לרבות באמצעות ייעוץ טלפוני במקרה הצורך, בין בעצמו ובין באמצעות רופא תעסוקתי אחר מטעמו.
2. **עיקרי ההתקשרות עם הספק**

ככל שהחברה תחליט על הזמנת שירותי הרפואה מספק כלשהו, יחולו, בין היתר, התנאים הבאים:

* 1. הספק יידרש לקיים ולהציג לחברה במהלך תקופת ההתקשרות רישיונות והיתרים תקפים לצורך מתן שירותי הרפואה לכל משך תקופת ההתקשרות.
  2. על הספק להיות מבוטח בביטוחים המתאימים במשך כל תקופת ההתקשרות, לרבות בגין אחריות מקצועית ואחריות צד ג'.
  3. תקופת ההתקשרות תהיה בת 24 חודשים, שתחילתה במועד חתימת הסכם ההתקשרות. החברה תהיה רשאית להאריך את תקופת ההתקשרות ב- 3 (שלוש) תקופות נוספות, כל אחת בת 12 חודשים. החברה תהיה רשאית לסיים את ההתקשרות בכל עת במתן הודעה מראש של 60 יום.
  4. ההתקשרות איננה על בסיס בלעדי והחברה תהיה רשאית לקבל שירותים זהים או דומים, או חלק מהם, מגופים אחרים.
  5. לא יתקיימו יחסי עובד-מעביד בין החברה ובין הספק או מי מטעמו.

מובהר כי התנאים האמורים אינם ממצים את כל תנאי ההתקשרות בין החברה ובין הספק והסכם התקשרות בין הצדדים, הכולל את כלל פרטי ההתקשרות לרבות היקף וטיב הכיסויים הביטוחיים אותם יידרש הספק לרכוש, ייחתם כתנאי לתחילת ההתקשרות.

1. **הצעות מחיר ומידע**

ספק המעוניין להגיש הצעה יגיש לחברה פירוט בדבר העניינים הבאים:

1. תיאור כללי אודות הספק, לרבות שם הספק, מס' זיהוי, מען המרפאה, שם איש קשר ותפקידו, טלפון פקס ודוא"ל ליצירת קשר;
2. **התמורה הנדרשת על ידי הספק עבור כל שעת עבודה בגין מתן שירותי רפואה תעסוקתית, כמפורט בסעיף 2 לעיל**;
3. פירוט מספר הרופאים המומחים ברפואה תעסוקתית וניסיונם בתחום הרפואה התעסוקתית שיעמדו לרשות החברה מאת הספק לשם מתן השירותים כאמור לעיל;
4. הסמכות, היתרים ורישיונות נוספים לעניין תקנות הבטיחות בעבודה ככל שיש לספק;
5. מיקום מרפאת הספק. **יובהר כי תינתן עדיפות לספקים אשר מרפאתם ממוקמת בסמוך למפעל החברה ו/או לעיר באר שבע ו/או מרפאות בעלות נגישות תחבורתית גבוהה מבאר שבע והסביבה**.
6. פירוט זמינות הספק לביצוע ההתקשרות: הימים והשעות בשבוע בהם יעמוד הספק ורופאיו לרשות החברה. יובהר כי נדרשת זמינות במרפאת הספק לפחות שני ימים בשבוע וכן זמינות טלפונית לטובת החברה בימים ראשון עד שישי;
7. פירוט הותק והניסיון של הספק ו/או מי שיספק את השירותים מטעמו בתחום שירותי הרפואה תעסוקתית;
8. גופים להם סיפק/ מספק הספק שירותי רפואה תעסוקתית, לרבות משך מתן השירותים ופרטי איש קשר באותו הגוף.

יובהר כי המחירים כוללים את כלל הוצאות האחרות אשר הספק עשוי להידרש להן לשם ביצוע השירותים המפורטים בסעיף 2 לעיל, לרבות תנאים סוציאליים לעובדיו, תקורות וכד', למעט הוצאות נסיעה אשר ישולמו לספק בהצגת חשבונית וקבלה.

את הצעת המחיר ופרטי המידע הנדרש, כמפורט לעיל, יגיש הספק עד ליום 20 באוגוסט 2017 ועד בכלל, לכתובת הדואר האלקטרוני [gisela@escil.co.il](mailto:gisela@escil.co.il) לידי שיסלה פרנקל מנהלת משאבי אנוש של החברה.

1. **כללי**

החברה תהיה זכאית לשמור את פרטי המציעים ו/או הצעותיהם ו/או כל חלק מהם בידיה, ולעשות בהם שימוש לפי שיקול דעתה.

החברה איננה מחויבת לקבל את הצעת הספק או כל הצעה שהיא. מובהר כי בקשה זו איננה מהווה התחייבות של החברה להתקשר עם מי מהמציעים ו/או עם גורם כלשהו בקשר עם מתן שירותים כאמור, בין בתנאים המפורטים לעיל ובין אם בכלל. למען הסר ספק מובהר כי **על בקשה זו לא יחולו דיני המכרזים**.

**בכבוד רב,**

**שיסלה פרנקל, מנהלת משאבי אנוש**

**החברה לשירותי איכות הסביבה בע"מ**